Wara d-dħul fis-seħħ tal-liġi tal-kirjiet residenzjali, il-Gvern qed jippjana li mis-sena d-dieħla l-aġenti tal-propjetà u sensara jibdew ikunu liċenzjati bl-obbligu li jsegwu linji gwida u kodiċi ta’ imġiba, fost oħrajn biex ikunu mħarsa d-drittijiet tal-konsumaturi. Is-Segretarju Parlamentari Chris Agius nieda konsultazzjoni pubblika dwar l-abbozz ta’ ligi li se jirregola s-settur tal-bejgħ u l-kiri tal-proprjetà li fost oħrajn ser tipprovdi biex ikun hemm bord bis-setgħa li jissospendi l-liċenzja. Ser isir sforz ieħor biex ikun hemm qafas regolatorju għall-aġenti tal-propjetà F’konferenza stampa, is-Segretarju Parlamentari għall-Artijiet u l-Kostruzzjoni Chris Agius nieda konsultazzjoni pubblika li tagħlaq fl-aħħar ta’ dax-xahar dwar abbozz ta’ liġi li jirregola lis-sensar u l-aġenti tal-propjetà li jservu ta’ intermedjarji bil-bejgħ u l-kiri tal-propjetà. L-abbozz jipprovdi fost oħrajn biex dawn jibdew jiġu liċenzjati waqt li ser ikollhom linji gwida dwar kif joperaw. Is-Sur Aguis ħabbar li l-MCAST se toffri kors ta’ taħriġ għall-aġenti tal-propjetajiet sabiex tinkiseb din il-liċenzja. Dan jinkludi taħrig bażiku f’aspetti legali, finanzjarji u tekniċi relatati mal-proprjetà biex b’hekk l-operaturi jagħrfu aħjar ir-responsabiltà tagħhom. Qal ukoll li l-lista ta’ persuni liċenzjati se tkun f’reġistru aċċessibli għall-pubbliku. Is-sur Aguis qal li l-aġenti tal-proprjetà se jintrabtu legalment ma’ numru ta’ regolamenti li f’każ ta’ ksur tagħhom tista’ tiġi sospiża l-liċenzja minn bord li ser jitwaqqaf għas-settur. “L-abbozz jagħmilha ċara x’inhu l-irwol ta’ real estate agent u ta’ min jaħdem fis-settur naħseb hemm numru ta’ linji gwida ċari sabiex dak li jkun jaħdem fil-qafas ta’ din il-liġi. Jiġifieri effetivament jekk jiena ninqabad b’dan il-ksur”. Is-Segretarju Parlamentari qal li dan l-abbozz huwa żvilupp importanti għas-suq tal-proprjetà anke ghax ser jagħti protezzjoni akbar il-konsumatur. L-abbozz jista’ jinkiseb mis-sit elettroniku konsultazzjoni.gov.mt filwaqt li r-reazzjoni ghalih jintbgħatu fuq l-indirizz elettroniku jew lil Ministeru għat-Trasport, Infrastruttura u Proġetti Kapitali.